Diari Oficial de la Generalitat Valenciana


Sumari del DOGV 9598, del 18-05-2023 (2023/5144)

RESOLUCIÓ de 8 de maig de 2023, de la consellera d'Educació, Cultura i Esport, per la qual es convoquen subvencions i assignacions econòmiques per a desenvolupar projectes d'investigació i innovació educativa en centres educatius no universitaris de la Comunitat Valenciana sostinguts amb fons públics durant el curs acadèmic 2023-2024.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9598

Data del DOGV
:   18-05-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/5144


Data del document
:   08-05-2023

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * ajuda pública

RESOLUCIÓ de 8 de maig de 2023, de la consellera d'Educació, Cultura i Esport, per la qual es convoquen subvencions i assignacions econòmiques per a desenvolupar projectes d'investigació i innovació educativa en centres educatius no universitaris de la Comunitat Valenciana sostinguts amb fons públics durant el curs acadèmic 2023-2024. [2023/5144]  
Mitjançant l'Ordre 31/2016, de 4 de juliol, de la Conselleria d'Educació, Investigació, Cultura i Esport, es van aprovar les bases reguladores de les subvencions i assignacions econòmiques per a la realització de projectes d'investigació i innovació educativa en centres educatius no universitaris de la Comunitat Valenciana (DOGV 7823, 07.07.2016).  
  
D'acord amb l'esperit d'aquestes bases, l'Administració educativa valenciana té com a objectiu donar suport als centres educatius en l'elaboració de projectes d'investigació i innovació que, de manera sistemàtica, planificada i sostenible, introdueixen canvis per tal d'afrontar exitosament els reptes educatius i socials. A més a més, vol potenciar i visibilitzar les bones pràctiques docents ja existents que revelen evidències d'impacte amb nivells alts de satisfacció i participació de la comunitat educativa i de resultats de l'alumnat; projectes que contribuïsquen al desenvolupament dels objectius de desenvolupament sostenible (ODS) marcats en l'Agenda 2030, impulsada per l'Organització de les Nacions Unides (ONU); projectes que evidencien la implantació d'estratègies didàctiques pròpies, amb metodologies que valoren els aprenentatges significatius, la col·laboració i la utilització dels recursos de l'entorn.  
  
La iniciativa de posar en marxa un projecte d'investigació i innovació educativa requereix la implicació activa del professorat i el lideratge educatiu dels equips directius. Aquests projectes són una eina pedagògica idònia per a concretar i desenvolupar els plantejaments educatius de caràcter general recollits en el projecte educatiu de centre.  
  
La present convocatòria incorpora modificacions respecte a convocatòries d'anys precedents, amb la voluntat de simplificar els tràmits de participació per a desenvolupar projectes d'investigació i innovació educativa. Queden separats els processos de concessió d'assignacions econòmiques (a centres de titularitat de la Generalitat) i de concessió de subvencions (a centre d'altres titularitats).  
Aquesta convocatòria regula dos tipus de situacions: d'una banda, s'adreça als centres de titularitat distinta de la Generalitat que inicien o donen continuïtat a projectes d'investigació i innovació educativa.  
D'alta banda, als centres de titularitat de la Generalitat que van ser seleccionats en la convocatòria de 2022 i que implementen el segon i últim any del projecte en el curs 2023-2024.  
Per tot el que s'ha exposat i fent ús de les atribucions que em confereix l'article 28 de la Llei 5/1983, de 30 de desembre, del Consell, el Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i el Decret 173/2020, de 30 d'octubre, del Consell, pel qual s'aprova el Reglament orgànic i funcional de la Conselleria d'Educació, Cultura i Esport, vista la proposta de la directora general d'Innovació Educativa i Ordenació i de conformitat amb aquesta, resolc:  
  
Primer. Objecte  
Convocar un concurs públic en règim de concurrència competitiva per a:  
1. La concessió de subvencions per a iniciar projectes d'investigació i innovació educativa de dos anys en centres educatius no universitaris de titularitat distinta de la Generalitat, durant el curs acadèmic 2023-2024.  
2. La concessió de subvencions per a finalitzar projectes d'investigació i innovació educativa de dos anys seleccionats en la convocatòria 2022-2023 en centres educatius no universitaris de titularitat distinta de la Generalitat, durant el curs acadèmic 2023-2024.  
3. La concessió d'assignacions econòmiques per a finalitzar projectes d'investigació i innovació educativa de dos anys seleccionats en la convocatòria 2022-2023 en centres educatius no universitaris de titularitat de la Generalitat durant el curs acadèmic 2023-2024.  
  
Segon. Finalitats  
La present convocatòria té com a finalitat propiciar la innovació educativa a partir de projectes que desenvolupen de forma intencionada, planificada i creativa les transformacions curriculars, organitzatives i de funcionament dels centres educatius; possibiliten els canvis digitals; impulsen la implicació de les comunitats educatives, l'assoliment dels ODS marcats en l'Agenda 2030 i l'impacte de les accions educatives en l'entorn social.  
  
Tercer. Destinataris i requisits  
1. Destinataris  
Podran participar en aquesta convocatòria els centres educatius no universitaris de la Comunitat Valenciana sostinguts amb fons públics de titularitat distinta de la Generalitat, bé per a iniciar projecte de dos anys, o bé per a presentar sol·licitud de continuïtat si han rebut subvenció per al primer any en la convocatòria 2022-2023 (DOGV 9467 / 10.11.2022).  
  
Així mateix, podran presentar sol·licitud de continuïtat els centres educatius no universitaris de titularitat de la Generalitat que hagen sigut seleccionats en la convocatòria de projectes d'investigació i innovació del curs 2022-2023 amb un projecte de primer any d'implementació (DOGV 9467 / 10.11.2022).  
2. Requisits  
2.1. Ser un centre educatiu, de titularitat pública o privada, sostingut amb fons públics, inscrit en el Registre de centres docents de la Comunitat Valenciana.  
2.2. Els centres educatius privats concertats i els centres educatius de titularitat pública distinta de la Generalitat estaran sotmesos a les obligacions dels articles 13 i 14 de la Llei 38/2003, de 17 de novembre, general de subvencions.  
  
Quart. Tipologia  
Els centres podran triar entre dos tipus de projectes d'investigació i innovació:  
1. Projectes d'investigació i innovació educativa globals de centre (en avant, PIIE globals):  
Es tracta de projectes que:  
- Aposten pel canvi integral en el centre.  
- Desencadenen la transformació educativa.  
- Creen ocasions d'aprenentatge vital mitjançant investigacions pedagògiques.  
- Fomenten la introducció de metodologies actives.  
- Impulsen canvis estructurals i organitzatius en el centre.  
- Compten amb una fonamentació pedagògica sòlida, una planificació acurada, una intencionalitat didàctica i, a més, són sostenibles en el temps.  
- Impliquen activament un nombre elevat de professorat, almenys el 70 % del claustre. O, en el cas de centres que no imparteixen educació infantil o primària, almenys el 70 % dels departaments.  
- Impliquen la participació de la comunitat educativa i d'entitats i agents externs de l'entorn.  
- Esdevenen font d'inspiració per a altres centres educatius, atés que mostren un impacte mesurable en l'entorn i contribueixen a la millora de la qualitat del sistema educatiu.  
- Aborden les temàtiques objecte del projecte des d'una mirada transversal, multidisciplinària, reflexiva i participativa, atés que no estan centrats en matèries específiques o en nivells concrets.  
2. Projectes d'investigació i innovació educativa (en avant, PIIE):  
  
Es tracta de projectes que responen a iniciatives específiques d'acció, investigació i intervenció organitzativa o metodològica per part de grups de professorat, amb possibilitat de col·laboració amb altres entitats o agents de l'entorn. Poden tindre una dimensió intercentres o quedar circumscrits a un centre concret. Promouen canvis metodològics durant el procés d'ensenyament que milloren considerablement els resultats d'aprenentatge i les bones pràctiques docents.  
  
Cinqué. Modalitats de participació  
La modalitat de participació serà individual per als centres que presenten un projecte nou.  
Transitòriament, els centres educatius no universitaris de la Comunitat Valenciana que hagen sigut seleccionats en la convocatòria de projectes d'investigació i innovació del curs 2022-2023 amb un projecte de primer any d'implementació podran presentar la continuïtat del seu projecte de modalitat agrupada. La persona titular del centre representant de l'agrupació serà qui presente la sol·licitud (DOGV 9467 / 10.11.2022).  
  
Sisé. Finançament  
1. El finançament d'aquestes quantitats, destinades a centres educatius privats concertats i a centres educatius de titularitat pública distinta de la Generalitat amb caràcter de subvenció, s'abonarà a càrrec del capítol IV de la línia de subvenció S6968000 del programa pressupostari 421.50, del pressupost de la Generalitat de l'any 2023, per un import global màxim de 165.000 €, que es repartiran en funció de la tipologia del projecte; es destinaran 52.000 € a PIIE globals, i 113.000 € a PIIE.  
  
2. El finançament de les quantitats assignades als centres educatius públics de titularitat de la Generalitat, amb caràcter de despesa extraordinària de funcionament, s'abonarà a càrrec del capítol II del programa pressupostari 421.50, del pressupost de la Generalitat de l'any 2023, per un import global màxim d'1.100.000 €. Aquesta quantitat es repartirà en funció de la tipologia del projecte desenvolupada en l'apartat resolutiu quart; es destinaran 300.000 € a projectes d'investigació i innovació educativa globals de centres, i 800.000 € a projectes d'investigació i innovació educativa.  
3. Les quantitats concedides als projectes seleccionats tindran com a finalitat ajudar a sufragar totalment o parcialment les despeses que genere la realització d'aquests projectes durant el curs escolar a què fa referència aquesta convocatòria. Els centres, per tant, hauran de pressupostar solament les accions o els serveis per al curs 2023-2024, tenint en compte els termes que es disposen en l'Ordre de bases 31/2016 i en aquesta convocatòria.  
  
Seté. Nombre de sol·licituds per centre  
Els centres educatius podran presentar un únic projecte, independentment de la tipologia i de la modalitat.  
Qualsevol sol·licitud de projecte d'innovació i investigació que no s'adeqüe a aquesta condició, serà exclosa del procediment de valoració i assignació d'ajudes i subvencions, siga quina siga la tipologia i modalitat a què es presente. Si la sol·licitud exclosa és de modalitat agrupada, l'exclusió afectarà tots els centres de l'agrupació.  
  
Huité. Característiques dels projectes  
1. Tots els projectes hauran de tindre en compte, necessàriament, les característiques descrites en la base dotzena de l'Ordre 31/2016, de 4 de juliol, de la Conselleria d'Educació, Cultura i Esport, per la qual s'aproven les bases reguladores de les subvencions i assignacions econòmiques per a la realització de projectes d'investigació i innovació educativa en centres educatius no universitaris sostinguts amb fons públics de la Comunitat Valenciana, com són: plurilingüisme, oportunitat, innovació, sostenibilitat, transferibilitat, participació, inclusió i avaluació.  
2. Els projectes de primer any d'implementació adreçats a centres docents de titularitat distinta de la Generalitat per als quals se sol·licita subvenció per al curs 2023-2024 hauran de ser nous i originals, estar planificats per a dos anys i estar inclosos en la programació general anual.  
3. Els projectes globals hauran de concretar el seu impacte en la cultura de centre i les seues actuacions quedaran reflectides en les actualitzacions dels documents del centre (PEC, PAM i PAF) en el curs 2023-2024.  
4. Els projectes de segon any d'implementació hauran de concretar el pla de treball per al segon i últim any de realització del projecte, d'acord amb el que s'estableix en l'apartat resolutiu desé. La planificació d'aquest segon any de projecte també s'ha d'incloure en la programació general anual de cada curs.  
5. En cas de desenvolupar una aplicació o programari, s'haurà d'ajustar a la normativa vigent quant a tractament de dades de caràcter personal de l'alumnat, el professorat o les famílies, concretada també en les instruccions per a l'organització i el funcionament dels centres educatius publicades per la conselleria competent en matèria d'educació.  
  
Si un projecte que desenvolupa una aplicació o programari és finalment seleccionat en la convocatòria, això no comportarà que l'aplicació obtinga drets de representativitat de la Generalitat i no podrà ser publicada com a aplicació de la Generalitat per part dels autors o del centre. Tampoc comportarà cap compromís per part de la conselleria amb competències en educació d'oferir-les dins del catàleg d'aplicacions per als centres educatius.  
  
Nové. Termini i llocs de presentació  
1. Els centres educatius de titularitat distinta de la Generalitat que presenten PIIE o PIIE global de primer any d'implementació disposaran de 15 dies hàbils des de l'endemà de la publicació en el DOGV d'aquesta convocatòria.   
2. Els centres educatius de titularitat distinta de la Generalitat i els centres educatius de titularitat de la Generalitat que presenten PIIE o PIIE global de segon any d'implementació disposaran de 10 dies hàbils. Aquest termini començarà 3 dies hàbils després de l'acabament del període de sol·licitud de l'apartat resolutiu nové punt 1.  
3. La sol·licitud i el vídeo que cal aportar, segons l'apartat resolutiu desé, es presentaran a través de l'Oficina Virtual de la Conselleria d'Educació, Cultura i Esport (OVICE), a la qual s'accedirà segons les indicacions del manual del tràmit que es publicarà en la pàgina web següent (d'ara en avant, web d'innovació):  
http://ceice.gva.es/va/web/innovacion-educacion/projectes-d-investigacio-i-innovacio-educativa  
  
Desé. Sol·licituds  
1. La persona que tinga la representació legal del centre serà l'encarregada de presentar la sol·licitud en OVICE.  
Quant als projectes de modalitat agrupada que acabaran en el curs 2023-24, la persona que tinga la representació legal del centre que actue com a representant de l'agrupació serà l'encarregada de presentar la sol·licitud en OVICE.  
2. La presentació de la sol·licitud permetrà donar autorització a l'òrgan gestor per tal d'obtindre els certificats de l'Agència Estatal d'Administració Tributària, de la Tresoreria General de la Seguretat Social i de l'Agència Tributària Valenciana, que acreditaran que la persona jurídica sol·licitant compleix les seues obligacions tributàries i amb la Seguretat Social, en els termes establits en l'article 22.4 del Reglament de la Llei general de subvencions, aprovat pel Reial decret 887/2006, de 21 de juliol.  
3. La informació i la documentació a aportar, que ha de fer referència al curs 2023-2024, és la següent:  
a) Dades del projecte  
- Títol  
- Declaració responsable de la participació  
- Etapes educatives implicades en el projecte  
b) Projecte  
Tota la informació del projecte s'ha d'introduir en els camps de text d'OVICE, tenint en compte que la informació facilitada haurà d'ajustar-se al punt evolutiu del projecte, això és, si s'inicia projecte (primer any d'implementació) o si se'n dona continuïtat (segon i últim any d'implementació).  
Els camps a emplenar són els següents:  
1. Plurilingüisme. Fomenta la normalització lingüística del valencià, dinamitza la comprensió i expressió, oral i escrita, de les llengües cooficials i de les llengües estrangeres. Concreta les actuacions en cadascuna de les llengües.  
- Actuacions que fomenten la normalització lingüística del valencià (màxim 1.000 caràcters)  
- Actuacions que fomenten el plurilingüisme (màxim 1.000 caràcters)  
2. Oportunitat. Remarca l'oportunitat del moment per al canvi o investigació proposats, ateses una sèrie de circumstàncies que afavoreixen la posada en marxa del projecte. El centre justifica allò que vol investigar i transformar.  
- Justificació (màxim 2.800 caràcters)  
- Objectius generals (màxim 2.100 caràcters)  
- Objectius específics (màxim 2.100 caràcters)  
3. Innovació. Presenta un marc teòric coherent amb el projecte. Aplica metodologies actives que augmenten l'autonomia de l'alumnat en els seus aprenentatges. Es fa referència a pràctiques que faciliten la interacció i el treball cooperatiu amb un alt grau de participació de la comunitat educativa.  
- Marc teòric (màxim 2.800 caràcters)  
- Metodologies actives emprades (màxim 4.000 caràcters)  
4. Sostenibilitat. Acredita la viabilitat i autonomia del projecte, fent un ús responsable dels recursos utilitzats. Garanteix la sostenibilitat al llarg del temps a partir de pràctiques pròpies del projecte d'innovació i que poden ser incorporades a la cultura del centre, quedant aquest procés reflectit en els documents del centre (PEC, PGA i PAM).  
  
- Viabilitat (màxim 1.500 caràcters)  
- Perdurabilitat (màxim 700 caràcters)  
- Recursos (màxim 700 caràcters)  
- Organització d'espais (màxim 700 caràcters)  
5. Transferència. Detalla un conjunt de pràctiques innovadores que poden aplicar-se en altres contextos educatius. S'explica el pla de difusió, amb activitats, canals i processos específics de difusió de l'experiència. Presenta exemples d'intercanvi o cooperació d'experiència professional:  
- Actuacions transferibles a altres contextos (màxim 700 caràcters)  
  
- Pla de difusió (màxim 1.400 caràcters)  
- Participació en jornades/congressos/seminaris relacionats amb la innovació, la millora educativa i la cooperació docent (màxim 700 caràcters)  
6. Participació. Fomenta la participació de tota la comunitat educativa i d'altres agents de l'entorn sociocultural del centre, fomenta la cooperació entre totes les possibles parts implicades i propicia les aliances, la comunicació i la transferència del projecte amb altres centres educatius.  
- Participació del professorat (màxim 700 caràcters)  
- Participació de la comunitat educativa i altres agents de l'entorn sociocultural (màxim 1.500 caràcters)  
- Estratègies i actuacions relacionades amb el treball cooperatiu (màxim 1.000 caràcters)  
7. Inclusió. Fomenta la igualtat d'oportunitats, la integració i la inclusió educativa i social, a través de pràctiques educatives contextualitzades a les característiques del centre, de l'entorn i de l'alumnat.  
- Foment de la igualtat d'oportunitats (màxim 700 caràcters)  
- Integració i inclusió educativa i social (màxim 700 caràcters)  
8. Avaluació. Incorpora un pla d'avaluació que concreta què s'ha d'avaluar, els agents avaluadors, el moment en què s'ha de dur a terme l'avaluació, la relació d'instruments i d'indicadors d'avaluació. Aquest pla ha de permetre extraure resultats quantitatius i qualitatius del procés, de la participació i de l'impacte del projecte.  
- Pla d'avaluació (màxim 1.400 caràcters)  
- Instruments d'avaluació (màxim 1.000 caràcters)  
- Indicadors d'avaluació (màxim 1.000 caràcters)  
- Participació d'agents implicats (màxim 1.000 caràcters)  
- Impacte del projecte (màxim 1.000 caràcters)  
9. Breu descripció del projecte (màxim 525 caràcters)  
c) Cronograma i descripció de les activitats per al curs 2023-2024  
  
- Descripció de l'activitat (màxim 400 caràcters)  
- Període en què es desenvolupa l'activitat (màxim 60 caràcters)  
- Participants (màxim 150 caràcters)  
d) Vídeo de presentació  
En els projectes de primer any d'implementació, el vídeo haurà de sintetitzar el canvi o millora que persegueix el projecte, l'oportunitat d'aquest i la planificació del seu desenvolupament a partir d'imatges, entrevistes i opinions dels diferents agents de la comunitat educativa que hi participen.  
En els projectes de segon any d'implementació, el vídeo haurà de reflectir l'evolució del projecte, l'impacte que ha generat en el centre i una breu exposició de les accions que queden per fer. El vídeo inclourà, igualment, imatges, entrevistes i opinions dels diferents agents de la comunitat educativa implicats en el projecte. Aquest vídeo podrà ser publicat en el mapa PIIE.  
El vídeo haurà de tindre una durada màxima de 3 minuts i una grandària màxima de 50 MB. Haurà d'estar en format MP4 (còdec de vídeo H.264 i còdec d'àudio AAC o MP3).  
El fet que el vídeo supere els 3 minuts de durada implicarà l'exclusió de la participació en la convocatòria.  
e) Declaració responsable, per part del representat legal centre, d'haver obtingut i tindre sota custòdia els drets d'imatge i so de les persones (alumnat, professorat i membres de la comunitat educativa) que apareixen en els materials audiovisuals que formen part del projecte d'acord amb el model proporcionat en el manual del tràmit. A més, declaració de compliment de la legislació vigent en matèria de propietat intel·lectual respecte de la música i continguts mostrats, segons s'indica en OVICE.  
f) Pressupost detallat del projecte per al curs 2023-2024, amb la relació de recursos necessaris inventariables i no inventariables. A més el pressupost haurà de reflectir altres ingressos aportats per altres entitats o administracions que ajuden a finançar el projecte, si és el cas.  
  
g) Cessió de drets de propietat intel·lectual del projecte a la Generalitat Valenciana, segons s'indica en OVICE.  
h) Quantitat sol·licitada a la Conselleria d'Educació, Cultura i Esport per al desenvolupament del projecte per al curs escolar 2023-2024, desglossada en material inventariable i no inventariable.  
La quantitat sol·licitada per a despeses inventariables no podrà ser superior a la sol·licitada per a despeses no inventariables.  
i) Declaració responsable per part del representant legal del centre, segons s'indica en OVICE, d'haver informat el claustre i el consell escolar del contingut d'aquesta convocatòria i del projecte que es vol presentar, i la data de la reunió en què es va aprovar en consell escolar.  
  
j) Relació de docents participants en el projecte amb destinació o vacant en el centre. Aquests han de pertànyer a la base de dades de personal docent de la Conselleria. S'hauran d'indicar les hores planificades de dedicació de cada docent participant (entre 10 i 60) i de la persona docent coordinadora del projecte (entre 30 i 60) durant tot el curs i la relació de tasques específiques a realitzar.  
k) Compromís, quan el projecte siga de tipologia global, de participació del centre en accions futures de la Conselleria d'Educació, Cultura i Esport, que contribuïsquen a difondre la innovació educativa.  
l) Quan es presente la sol·licitud de l'últim any d'un projecte de modalitat agrupada, el centre representant aportarà les autoritzacions de representació de cada centre de l'agrupació. Les autoritzacions hauran d'estar signades digitalment, o datades i signades físicament pel representant legal de cada centre, segons el model disponible en el formulari d'OVICE. En cas que no s'opte per la signatura digital, qui represente legalment el centre que coordina l'agrupació haurà de fer una declaració responsable de l'autenticitat de les signatures i del compromís de guarda i custòdia dels originals signats.  
  
Únicament per als centres de titularitat distinta de la Generalitat:  
m) Declaració responsable de no trobar-se sota cap de les prohibicions de l'article 13 de la Llei 38/2003, de 17 de novembre, general de subvencions, de conformitat amb el formulari per a emplenar disposat en OVICE.  
n) Documentació acreditativa de trobar-se al corrent de les obligacions tributàries i davant la Seguretat Social.  
A tots els efectes, d'acord amb el que disposa l'article 28 de la Llei 39/2015, d'1 d'octubre, del procediment administratiu comú de les administracions públiques, en absència d'oposició expressa per part de l'entitat interessada, l'òrgan gestor del procediment estarà autoritzat a obtenir directament l'acreditació del compliment de les obligacions amb la Seguretat Social. En cas que s'opose al fet que l'òrgan gestor obtinga directament aquesta informació, haurà de manifestar-ho expressament en la sol·licitud i estarà obligada a aportar els documents corresponents.  
  
No obstant això, pel que fa a l'acreditació del compliment de les obligacions tributàries estatals i autonòmiques, d'acord amb el que disposen l'article 28.3 de la Llei 39/2015, d'1 d'octubre, del procediment administratiu comú de les administracions públiques, i 95.1 de la Llei 58/2003, de 17 de desembre, general tributària, es necessària l'autorització expressa per part de l'entitat interessada per tal que l'òrgan gestor del procediment puga obtenir directament l'acreditació del compliment de les esmentades obligacions. En aquest cas, si en la sol·licitud no es dona la corresponent autorització expressa perquè l'òrgan gestor obtinga directament aquesta informació, l'entitat interessada estarà obligada a aportar els documents acreditatius.  
  
  
Onzé. Baremació i altres especificacions  
La baremació dels projectes atendrà els criteris de valoració establits en la base catorzena de l'Ordre 31/2016 i les indicacions donades en l'apartat resolutiu desé de la present convocatòria. Per a cadascun dels apartats s'atorgarà com a màxim la puntuació que s'hi indica.  
  
a) Projecte  
1. Plurilingüisme (2 punts)  
- Actuacions que fomenten la normalització lingüística del valencià  
  
- Actuacions que fomenten el plurilingüisme  
2. Oportunitat (4 punts)  
- Justificació  
- Objectius generals  
- Objectius específics  
3. Innovació (8 punts)  
- Marc teòric  
- Metodologies actives emprades  
- Cronograma i descripció de les activitats  
En el cas dels projectes de segon any d'implementació:  
- Dificultats trobades en l'aplicació de la metodologia aplicada.  
  
- Anàlisi de les dificultats i revisió de la planificació i els mitjans.  
  
A més, en els PIIE globals:  
- Presenta estratègies d'aplicació de la metodologia i les pràctiques innovadores que faciliten la interacció i el treball cooperatiu.  
- El cronograma incorpora l'estratègia innovadora per a la difusió de l'experiència.  
- La novetat suposa la transformació del centre al voltant de l'eix vertebrador escollit.  
Els PIIE globals hauran d'obtindre la puntuació màxima en aquest l'apartat Innovació.  
4. Sostenibilitat (2 punts)  
- Viabilitat  
- Perdurabilitat  
- Recursos  
- Organització d'espais  
A més, en els PIIE globals:  
- Concreta l'impacte en la cultura de centre: el projecte d'innovació queda reflectit en els documents del centre (PEC, PGA i PAM).  
5. Transferència (3 punts)  
- Actuacions transferibles a altres contextos  
- Pla de difusió  
- Participació en jornades/congressos/seminaris relacionats amb la innovació, la millora educativa i la cooperació docent  
A més, en els PIIE globals:  
- Presenta intercanvi o cooperació d'experiència professional.  
- Concreta les mesures introduïdes per a fer el projecte transferible en el temps (planificació i estratègia).  
- Incorpora necessàriament un pla concret de difusió del projecte amb canals i processos específics de difusió.  
Els PIIE globals hauran d'obtindre la puntuació màxima en aquest apartat.  
6. Participació (5 punts)  
- Participació del professorat  
- Participació de la comunitat educativa i altres agents de l'entorn sociocultural  
- Estratègies i actuacions relacionades amb el treball cooperatiu  
A més, en els PIIE globals:  
- Detalla la participació i el treball cooperatiu que implica almenys el 70 % del claustre, o per als centres que no impartisquen ensenyaments d'educació infantil o primària, almenys el 70 % dels departaments.  
- Concreta el nombre d'aliances amb agents externs per a donar suport al projecte, o amb altres centres educatius.  
7. Inclusió (5 punts)  
- Actuacions que fomenten la igualtat d'oportunitats  
- Actuacions que fomenten la integració i inclusió educativa i social  
  
8. Avaluació (6 punts)  
- Pla d'avaluació  
- Instruments d'avaluació  
- Indicadors d'avaluació  
- Participació dels agents implicats  
- Impacte del projecte  
En el cas de projectes de segon any d'implementació:  
- Resultats qualitatius i quantitatius que evidencien la millora amb claredat i concreció  
- Anàlisi dels resultats  
- Propostes de millora per al segon i últim any  
A més, en els PIIE globals:  
- Han d'incorporar un pla d'avaluació que permeta revisar: la planificació inicial, els processos o fases d'implantació, els canvis o millores en l'àmbit organitzatiu o curricular a partir de les noves metodologies emprades, el grau d'intervenció d'agents externs de l'entorn, així com l'impacte en els mitjans de comunicació.  
Els PIIE globals hauran d'obtindre la puntuació màxima en aquest apartat.  
9. Vídeo de presentació (10 punts)  
El vídeo ha de presentar-se amb unes característiques òptimes de so i imatge.  
El vídeo transmet i inclou:  
- Canvi o millora que persegueix el projecte  
- Oportunitat del moment per al canvi proposat  
- Actuacions i fites principals planificades  
- Veu dels principals agents participants de la comunitat  
- Imatges del centre i dels mitjans i espais que estan afectats  
  
En el cas dels projectes de segon any d'implementació:  
- Actuacions realitzades en el primer any d'implementació.  
- Reflexió en referència a l'avaluació del primer any d'implementació.  
- Resum de les actuacions planificades per al segon i últim curs del projecte.  
10. Compleix amb les especificacions de presentació descrites en l'apartat resolutiu desé (5 punts)  
b) Altres especificacions  
No s'admetran com a projectes d'innovació aquelles propostes d'activitats o accions educatives habituals d'un centre, com ara el pla d'activitats complementàries i extraescolars, la celebració de festivitats i commemoracions, les accions consolidades en el centre, les activitats d'una àrea o matèria o qualsevol dels plans que conformen el projecte educatiu de centre (PEC).  
La puntuació màxima per als dos tipus de projectes serà de 50 punts. La puntuació mínima per a obtindre assignació econòmica serà de 25 punts. Els PIIE globals, a més, hauran d'aconseguir la puntuació màxima en els apartats d'innovació, participació, transferència i avaluació.  
  
Als projectes de modalitat agrupada, que acaben en el curs 2023-2024, quan assolisquen o superen la puntuació mínima de 25 punts, se'ls aplicarà un factor multiplicador. Aquest factor dependrà del nombre de centres participants en l'agrupació, tal com s'especifica a continuació:  
  
- Agrupacions de dos centres: 1,6.  
- Agrupacions de tres centres: 2,4.  
- Agrupacions de quatre centres: 3,2.  
- Agrupacions de cinc centres: 4.  
  
Dotzé. Criteris per a determinar la quantia individual de la subvenció o assignació econòmica  
1. Els projectes que opten a la tipologia PIIE podran rebre un màxim de 5.000 €.  
2. Els projectes que opten a la tipologia PIIE global podran rebre un màxim de 10.000 €.  
3. En cas que hi haja romanent en l'import parcial màxim destinat a la tipologia dels PIIE globals es destinarà a l'altra tipologia.  
  
4. La quantia individual de la subvenció o de l'assignació econòmica no superarà la quantitat total sol·licitada pel centre per al curs 2023-2024.  
5. La quantia individual de la subvenció o l'assignació econòmica serà la que resulte de multiplicar la puntuació obtinguda en la valoració del projecte pel valor punt prèviament determinat.  
6. El valor punt serà el que resulte de dividir la dotació màxima destinada als centres públics en aquesta convocatòria entre la xifra que resulte de la suma de totes les puntuacions dels projectes dels centres públics.  
7. El valor punt calculat per als centres públics s'aplicarà als centres de titularitat distinta de la Generalitat. Si de l'aplicació d'aquest valor punt resulta que la dotació econòmica destinada a aquests centres és insuficient, es calcularà un valor punt específic. Aquest serà el que resulte de dividir la dotació màxima destinada als centres de titularitat distinta de la Generalitat en aquesta convocatòria entre la suma de totes les puntuacions dels seus projectes.  
  
Tretzé. Subvenció i assignació econòmica  
La subvenció i l'assignació econòmica d'aquesta convocatòria tenen caràcter anual.  
La subvenció atorgada a projectes de 1r any d'implementació es destinarà a cobrir despeses derivades de la realització del projecte al llarg del curs 2023-2024. El centre rebrà la quantitat calculada segons s'indica en l'apartat resolutiu dotzé per a implementar el seu projecte.  
  
La subvenció o l'assignació econòmica atorgades a projectes de 2n any d'implementació que acaben en el curs 2023-2024, es destinaran a cobrir despeses derivades de la realització del projecte al llarg d'aquest curs. El centre rebrà la quantitat calculada segons s'indica en l'apartat resolutiu dotzé per a implementar el seu projecte, sempre que haja justificat dins del termini establit i en la forma escaient les despeses realitzades en el primer any de projecte (curs 2022-23), d'acord amb el que s'estableix en la convocatòria corresponent.  
La falta de justificació dins del termini o la justificació incorrecta dels projectes de primer any d'implementació, d'acord amb els requisits indicats en l'apartat resolutiu setzé, impossibilitarà la seua continuïtat en el curs 2024-2025. En aquest cas, el centre afectat tampoc podrà ser seleccionat amb un projecte nou en la convocatòria publicada en 2024.  
  
La falta de justificació dins del termini o la justificació incorrecta dels projectes de segon any d'implementació que acaben en el curs 2023-2024, d'acord amb els requisits indicats en l'apartat resolutiu setzé, impossibilitarà que el centre responsable puga ser seleccionat amb un projecte nou en la convocatòria publicada en 2024.  
  
Catorzé. Despeses subvencionables  
1. Es consideraran despeses subvencionables aquelles identificables amb el projecte i que hagen sigut pagades en els terminis marcats en l'apartat resolutiu setzé d'aquesta convocatòria.  
2. La transformació d'espais no contemplarà la realització d'obres ni infraestructures.  
3. Com que es tracta de projectes de 2 anys de durada es pot destinar fins al 50 % de la subvenció o assignació econòmica concedida a material inventariable, d'acord amb la base 18a de l'Ordre de bases 31/2016.  
  
4. Els centres no podran subcontractar totalment les activitats incloses en el projecte, segons la base 22a de l'Ordre de bases 31/2016.  
5. Pel que fa a l'adquisició d'equipament i productes TIC, els centres de titularitat de la Generalitat hauran de tindre en compte el catàleg publicat per la DGTIC de la Conselleria d'Hisenda i Model Econòmic en la pàgina Delegatic. https://ceice.gva.es/va/delegatic  
L'administració delega en les direccions dels centres únicament l'adquisició de l'equipament i productes TIC inclosos explícitament en aquest catàleg i d'acord amb les condicions que s'hi especifiquen. Per això, queda prohibida l'adquisició d'equipament i productes TIC que no apareixen en el catàleg, com ordinadors de qualsevol tipus.  
Només es podran adquirir llicències o subscripcions d'aplicacions que estiguen autoritzades en la pàgina Delegatic i s'haurà de donar compliment a la normativa vigent en protecció de dades, concretada en les instruccions per a l'organització i el funcionament dels centres. No es podran adquirir llicències o subscripcions que tinguen com a finalitat la comunicació amb famílies o alumnat, o bé les que facen seguiment del progrés de l'alumnat, sense autorització de la conselleria amb competències en educació.  
  
Quinzé. Termini de resolució i notificació  
D'acord amb l'article 21.2 de la Llei 39/2015, d'1 d'octubre, del procediment administratiu comú de les administracions públiques, el termini màxim per a resoldre la convocatòria és de sis mesos des de la data d'efecte. Vençut el termini sense que s'hi haja notificat cap resolució expressa, les persones interessades podran considerar desestimades les seues sol·licituds per silenci administratiu, segons s'estableix en l'article 55 de la Llei 9/2001, de 27 de desembre, de la Generalitat, de Mesures Fiscals, de Gestió Administrativa i Financera i d'Organització de la Generalitat.  
A l'efecte de notificacions i en compliment del que preveu l'article 45 de la Llei 39/2015, d'1 d'octubre, del procediment administratiu comú de les administracions públiques, el requeriment d'esmenes, la resolució provisional i la definitiva de la convocatòria amb la relació dels projectes no seleccionats i els motius, i dels projectes seleccionats i els imports de les subvencions o assignacions econòmiques concedides, es publicaran en el web d'Innovació. Aquesta publicació substituirà la notificació, de conformitat amb el que preveu la normativa vigent en matèria de procediment administratiu. La relació definitiva es publicarà en el Diari Oficial de la Generalitat Valenciana.  
La publicació del requeriment d'esmenes anirà acompanyada de la relació de centres interessats que hagen d'esmenar la falta de documentació o lliurar la complementària que se sol·licite, amb indicació que, si no ho fan en un termini de 10 dies hàbils, es considerarà que han desistit de la seua sol·licitud.  
No es podran esmenar, transformar o ampliar els projectes i vídeos presentats en la sol·licitud.  
La resolució provisional contindrà la relació de centres educatius amb projectes seleccionats, en la qual s'indicarà la puntuació total obtinguda i la quantia econòmica proposada en concepte de subvenció o assignació. A més, la resolució provisional contindrà la relació de centres educatius amb projectes no seleccionats, en la qual s'indicaran els motius de desestimació del projecte. Quan l'exclusió estiga motivada per la puntuació obtinguda pel projecte, bé siga per no haver obtingut la puntuació mínima requerida en l'apartat resolutiu onzé, o bé per no haver obtingut la puntuació màxima requerida per a PIIE global en els apartats indicats en l'apartat resolutiu onzé, es publicarà també la puntuació obtinguda pel projecte.  
  
Es concedirà un termini de 10 dies hàbils, comptats a partir de l'endemà de la publicació de la relació provisional en la pàgina web d'Innovació, per a presentar, si escau, la documentació següent:  
- Escrit de desistiment.  
- Al·legacions.  
En el període d'al·legacions, es podrà sol·licitar la revisió del procediment o desistir. No es podran esmenar, transformar o ampliar els projectes i vídeos presentats en la sol·licitud.  
Transcorregut el termini, comprovats els escrits de desistiment, estudiades i, si escau, ateses les al·legacions presentades, l'òrgan instructor del procediment elevarà la proposta definitiva a la direcció general competent en matèria d'innovació educativa, que resoldrà la convocatòria per delegació de la consellera.  
La resolució definitiva contindrà la relació de centres educatius amb projectes seleccionats, en la qual s'indicarà la puntuació total obtinguda i les dotacions econòmiques corresponents al curs 2023-2024. A més, la resolució definitiva contindrà la relació de centres educatius amb projectes no seleccionats, en la qual s'indicaran els motius de desestimació del projecte.  
Quan l'exclusió estiga motivada per la puntuació obtinguda pel projecte, bé siga per no haver obtingut la puntuació mínima requerida en l'apartat resolutiu onzé, o bé per no haver obtingut la puntuació màxima requerida per a PIIE global en els apartats indicats en l'apartat resolutiu onzé, es publicarà també la puntuació obtinguda pel projecte.  
  
Setzé. Condicions i terminis de la justificació dels projectes  
Els beneficiaris hauran de justificar la realització material del projecte en els termes següents:  
1. Els centres educatius de titularitat distinta de la Generalitat percebran la subvenció atorgada després de la rendició del compte justificatiu simplificat, segons disposen l'article 164.i de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i els articles 69 i 75 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions (BOE 176, 25.07.2006). Per a això, hauran de presentar telemàticament el compte justificatiu simplificat, mitjançant el tràmit en OVICE, des de l'endemà de la publicació de la resolució definitiva fins al dia abans del 10 de novembre de 2023, seguint les instruccions del manual del tràmit, que haurà d'incloure, sota responsabilitat de la persona declarant, la documentació següent:  
  
1.1. Una relació numerada de les despeses originades per al desenvolupament del projecte.  
1.2. Les factures o documents de valor probatori seran emesos a nom de l'entitat beneficiària, amb indicació del NIF. Per acreditar-ne el pagament, es presentarà també amb la factura el justificant de transferència bancària o rebut de caixa. Quedaran excloses les factures que no es corresponguen amb el detall del pressupost presentat.  
  
1.3. Quan el projecte haja sigut finançat amb les subvencions i amb fons propis o altres dotacions o recursos, hauran d'acreditar-se en la justificació l'import, la procedència i l'aplicació d'aquests fons al projecte subvencionat.  
1.4. La quantitat justificada serà, com a mínim, igual a la subvenció concedida i s'adscriurà a sufragar les despeses generades per la realització del projecte.  
1.5. Es consideraran despeses realitzades aquelles que hagen sigut efectivament pagades amb anterioritat a la finalització del període de justificació: abans del 10 de novembre de 2023.  
1.6. Com a màxim, el 50 % de la subvenció concedida podrà destinar-se a l'adquisició de béns inventariables d'acord amb la base 18a de l'Ordre de bases 31/2016.  
2. Els centres de titularitat de la Generalitat rendiran comptes segons els procediments propis:  
2.1. Els centres de titularitat de la Generalitat reflectiran l'assignació econòmica percebuda i les despeses generades pel projecte des de la data d'efectes fins al 31 de maig de 2024 en els apartats corresponents de la gestió econòmica en ITACA.  
- La dotació percebuda pel centre educatiu s'inscriurà en l'apartat d'ingressos de la gestió econòmica d'ITACA.  
- Les despeses s'inscriuran des de la data d'efecte en el subcompte justificatiu 226PIIE dins de la gestió econòmica d'ITACA, específic per tal de comptabilitzar les despeses d'aquestes subvencions i assignacions econòmiques per a desenvolupar projectes d'investigació i innovació educativa. Aquest subcompte té dos subapartats: un per a comptabilitzar les despeses en material no inventariable 226PIIE NI, i un altre per a comptabilitzar les despeses en material inventariable 226PIIE I.  
2.2. Els centres de titularitat de la Generalitat hauran d'adjuntar la justificació de l'import de l'assignació concedida al balanç anual que han d'efectuar, d'acord amb el que disposa l'Ordre de 18 de maig de 1995, de la Conselleria d'Educació i Ciència (DOGV 2526, 09.06.1995).  
3. Tràmit de justificació en OVICE  
Abans del 14 de juny de 2024, tots els centres educatius han de presentar el tràmit de justificació en OVICE.  
La falta de justificació dins del termini o la justificació incorrecta dels projectes de primer any d'implementació impossibilitarà la seua continuïtat en el curs 2024-2025. En aquest cas, el centre afectat tampoc podrà ser seleccionat amb un projecte nou en la convocatòria que es publique en 2024.  
La falta de justificació dins del termini o la justificació incorrecta dels projectes de segon any d'implementació, que acaben en el curs 2023-2024, impossibilitarà que el centre responsable puga ser seleccionat amb un projecte nou en la convocatòria corresponent que es publique en 2024.  
La persona representant legal del centre haurà d'aportar la informació i la documentació següents:  
3.1. Memòria de desenvolupament del projecte al llarg del curs 2023-2024  
La informació de la memòria s'haurà d'introduir en els camps de text d'OVICE.  
3.1.1 Memòria del primer any per a centres de titularitat distinta de la GVA  
S'hauran d'emplenar els apartats següents:  
- Objectius assolits (màxim 1.000 caràcters)  
- Accions realitzades (màxim 1.500 caràcters)  
- Participació dels agents implicats (màxim 1.500 caràcters)  
- Seguiment del pla d'avaluació (màxim 1.500 caràcters)  
- Fortaleses i febleses detectades (màxim 1.500 caràcters)  
- Si escau, modificacions del cronograma del segon any (màxim 1.500 caràcters)  
3.1.2 Memòria del segon any per a centres docents de titularitat de la GVA i de titularitat distinta de la GVA (curs 2023-2024)  
S'hauran d'emplenar els apartats següents:  
- Accions realitzades (màxim 1.500 caràcters)  
- Metodologies emprades (màxim 1.500 caràcters)  
- Participació dels agents implicats (màxim 1.500 caràcters)  
- Grau d'assoliment dels objectius, resultats i impacte (màxim 1.500 caràcters)  
- Avaluació final del projecte (màxim 1.500 caràcters)  
- Sostenibilitat i perdurabilitat en la cultura del centre (màxim 1.500 caràcters)  
- Difusió i transferència (màxim 1.500 caràcters)  
- Conclusions (màxim 800 caràcters)  
3.2. Vídeo  
Solament presentaran vídeo memòria de finalització els projectes de segon any d'implementació, que són els que conclouran en el curs 2023-2024.  
El vídeo haurà de reflectir l'evolució del projecte i l'impacte que ha generat a partir d'imatges, entrevistes i opinions dels diferents agents de la comunitat educativa. Tindrà una durada màxima de 3 minuts i una grandària màxima de 50 MB. Haurà d'estar en format MP4 (còdec de vídeo H.264 i còdec d'àudio AAC o MP3).  
Aquest vídeo podrà ser publicat en el mapa PIIE.  
3.3. Justificació de l'import de l'assignació econòmica només els centres de titularitat de la Generalitat que acaben el seu projecte en el curs 2023-2024.  
Declaració responsable d'haver invertit la totalitat de la dotació rebuda en materials i serveis directament relacionats amb el projecte, en coherència amb el seu pressupost i d'acord amb els requeriments detallats en l'apartat resolutiu catorzé:  
- Les despeses dedicades a béns inventariables no superen el 50 % de la dotació rebuda.  
- Entre les despeses no està inclosa la realització d'obres ni d'infraestructures.  
- No s'han subcontractat totalment les activitats del projecte.  
- En el cas que s'hagen adquirit productes TIC: s'ha fet d'acord amb les competències delegades en el catàleg Delegatic https://ceice.gva.es/va/delegatic i d'acord amb les condicions que s'hi especifiquen; i quant a les llicències o subscripcions de programari o plataformes autoritzades, s'ha fet donant compliment a la normativa vigent en protecció de dades i a les instruccions d'inici de curs.  
3.4. Acta final amb la relació de les persones participants en el projecte d'innovació: s'emplenarà l'apartat corresponent d'OVICE, on es farà constar el número del document d'identitat de la persona coordinadora del projecte i de les persones participants. Aquestes han de pertànyer a la base de dades de personal docent de la conselleria, i tindre destinació o vacant en el centre, o en qualsevol dels centres de què formen part, si la modalitat és agrupada. S'hauran d'indicar expressament les hores de dedicació de cada docent participant (entre 10 i 60) i de la persona coordinadora del projecte (entre 30 i 60) durant tot el curs i la relació de tasques específiques realitzades.  
  
Les dades de participació no es podran modificar una vegada conclòs el termini de justificació.  
3.5. Declaració responsable, a emplenar en OVICE per part de la persona representant legal del centre, d'haver exposat públicament la relació de docents participants en el projecte d'innovació al claustre, durant un mínim de 10 dies lectius abans del 14 de juny del 2024. Aquesta relació haurà de contindre NIF xifrat, nom i cognoms, hores de dedicació i tasques realitzades, coincident amb l'acta de participació final de les persones participants en el projecte d'innovació.  
  
3.6. Materials didàctics generats, si és el cas. Hauran d'estar comprimits en un únic arxiu que no podrà superar els 50 MB. Hauran de ser sempre arxius optimitzats, que ocupen el mínim possible i caldrà adequar el pes de les imatges que hi contenen.  
Desseté. Certificació d'hores al professorat  
La direcció general en matèria d'innovació educativa comprovarà que es reuneixen les condicions requerides per a la certificació de participació en projectes d'innovació justificats dins del termini establert i d'acord amb la informació aportada en el tràmit de justificació. Una vegada es tanque aquest tràmit de justificació, no es podran modificar les dades de participació.  
En aplicació de l'Ordre 65/2012, de 26 d'octubre, de la Subdirecció General de Formació del Professorat, que estableix el model de formació permanent del professorat i el disseny, reconeixement i registre de les activitats formatives; i d'acord amb l'Ordre 31/2016, de 4 de juliol, de la Conselleria d'Educació, Investigació, Cultura i Esport, que estableix la certificació de participació en projectes d'innovació, cada docent podrà obtindre fins a un màxim de 60 hores de reconeixement de formació per la participació en projectes d'innovació:  
  
- La persona coordinadora del projecte d'innovació rebrà una certificació entre 30 i 60 hores com a participant del projecte.  
- El professorat participant en el projecte d'innovació rebrà una certificació entre 10 i 60 hores com a participant del projecte.  
  
Dihuité. Compatibilitat de les subvencions i assignacions econòmiques  
Les subvencions i assignacions econòmiques per al desenvolupament de projectes d'investigació i innovació educativa en centres educatius no universitaris de la Comunitat Valenciana són compatibles amb qualsevol altra que, per a la mateixa finalitat, siga convocada per qualsevol administració o entitat pública i privada, llevat de les convocades per la conselleria competent en matèria d'educació, sempre que la suma de les dotacions no supere la quantitat total de la despesa.  
  
Denové. Assessorament dels projectes  
L'assessorament dels projectes d'innovació es farà a través del Servei d'Innovació i Qualitat de la Direcció General d'Innovació Educativa i Ordenació, mitjançant el correu zrdcgmpzm@bxp.ci.  
  
Vinté. Cessió de drets  
La persona representant legal del centre, o representant de l'agrupació de centres, haurà de cedir els drets de reproducció, distribució, comunicació, difusió i transformació del projecte, dels materials didàctics derivats i del vídeo, d'acord amb el que disposa la base vint-i-setena de l'ordre que aprova les bases reguladores, segons s'indica en OVICE, perquè la conselleria competent en matèria d'educació puga aportar-ho al repositori del mapa de geolocalització de projectes d'investigació i innovació educativa i faça la difusió dels projectes que considere oportuns.  
La difusió dels projectes que faça la Conselleria d'Educació, Cultura i Esport sempre es farà sota condicions d'ús d'una llicència Creative Commons BY-SA (Reconeixement - CompartirIgual).  
En cas de publicació del projecte, del material audiovisual o dels recursos educatius generats, aquesta s'haurà de fer sota les mateixes condicions de CC BY-SA. La publicació haurà d'indicar: «Aquest projecte / material audiovisual / recurs educatiu ha rebut una assignació econòmica / subvenció per part de la conselleria competent en matèria d'educació de la Generalitat».  
  
Vint-i-uné. Protecció de dades  
1. La gestió de les subvencions i assignacions econòmiques objecte d'aquesta convocatòria comporta el tractament de dades de caràcter personal, per la qual cosa s'apliquen les mesures i garanties regulades en la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades (RGPD), i la Llei orgànica 3/2018, de 5 de desembre, de protecció de dades personals i garantia dels drets digitals.  
2. En compliment del que disposa l'article 13 del RGPD, la informació en matèria de protecció de dades és la següent:  
a) Responsable del tractament: Conselleria d'Educació, Cultura i Esport. Avinguda de Campanar, 32. 46555 València. Adreça electrònica: hhxkbkczlivbcqnstxvbnjtg@xfp.qc.  
b) Delegació de Protecció de Dades de la Generalitat. Passeig de l'Albereda, 16. 46485 València. Adreça electrònica: zdm@rsh.ae.  
c) Finalitat del tractament: avaluar i seleccionar projectes d'investigació i innovació educativa que resulten d'interés i gestionar la concessió, execució i justificació de subvencions i d'assignacions econòmiques que permeten dur-los a terme. Quant al contingut dels vídeos i la forma de garantir el compliment de la normativa de protecció de dades de les persones que hi apareguen, caldrà seguir les instruccions que es faciliten des de la conselleria.  
d) La base de legitimació general aplicable al tractament de dades és la prevista en l'article 6.1 del RGPD (el tractament és necessari per al compliment d'una missió realitzada en interés públic o en l'exercici de poders públics conferits pel responsable del tractament).  
  
e) Quan la persona sol·licitant, o el seu representant legal, aporte dades de caràcter personal de terceres persones en el procediment administratiu, especialment en la fase de justificació de la subvenció, tindrà l'obligació d'informar-les en els termes que estableix aquesta clàusula.  
  
f) Persones destinatàries de les dades: no està prevista la comunicació de dades personals, ni aquestes seran objecte de transferències internacionals.  
g) El responsable podrà efectuar, en l'exercici de les seues competències, les verificacions necessàries per a comprovar l'exactitud de les dades declarades per la persona interessada que estan en poder de les administracions públiques.  
h) De conformitat amb l'article 13.2 del RGPD, totes les dades personals sol·licitades a través dels formularis i la documentació vinculada són necessàries per a poder tramitar la subvenció en les distintes fases del procediment. La falta de comunicació d'aquestes dades a la conselleria comportarà les conseqüències previstes per l'ordenament jurídic.  
  
i) Termini de conservació de dades: les dades personals es conservaran durant el temps necessari per a complir la finalitat per a la qual se sol·liciten i pels terminis establits en les normes vigents per a complir obligacions i responsabilitats legals, i seran suprimides d'acord amb el que es preveu en la normativa d'arxius i documentació.  
k) La persona interessada té dret a sol·licitar del responsable del tractament l'accés, rectificació i supressió de les seues dades de caràcter personal, així com la limitació o oposició tant al tractament d'aquestes dades com a no ser objecte de decisions individuals automatitzades, de manera presencial o telemàtica, de conformitat amb el que s'indica en la pàgina següent:  
http://www.gva.es/va/proc19970  
l) A banda de qualsevol altre recurs administratiu o acció judicial, si la persona interessada considera no atesos els seus drets o vulnerat el tractament de les seues dades personals, pot reclamar davant la Delegada de Protecció de Dades, de manera presencial o telemàtica, de conformitat amb el que s'indica en la pàgina següent:  
http://www.gva.es/va/proc22094  
A més, hi ha la possibilitat de reclamar davant l'Agència Espanyola de Protecció de Dades.  
Per a més informació, es pot consultar el registre d'activitat de tractament anomenat Ajudes, beques i subvencions, accessible en l'enllaç següent:  
www.ceice.gva.es/va/registre-de-tractament-de-dades  
  
Vint-i-dosé. Pla de control  
La comprovació material de la realització dels projectes realitzats pels centres de titularitat distinta de la Generalitat es durà a terme d'acord amb el pla de control elaborat per la direcció general competent en matèria d'innovació educativa, que estarà publicat en el web d'innovació.  
  
Vint-i-tresé. Eficàcia  
Aquesta resolució produirà efectes a partir de l'endemà de ser publicada en el Diari Oficial de la Generalitat Valenciana.  
  
De conformitat amb el que estableixen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, i 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra aquesta resolució, que posa fi a la via administrativa, podran recórrer potestativament en reposició els centres o plantejar directament un recurs contenciós administratiu en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant de la consellera d'Educació, Cultura i Esport, en el termini d'un mes a comptar des de l'endemà de ser publicada.  
b) El recurs contenciós administratiu ha de formalitzar-se davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació.  
  
València, 8 de maig de 2023.- La directora general d'Innovació Educativa i Ordenació (p. d. R 13 d'abril de 2022, del conseller d'Educació, Cultura i Esport): Reis Gallego Perales.